
Ex Europa centrale lux ?
(Bo prišlo razsvetljenje iz Srednje Evrope ?)
Bojan Grobovšek – DELO 4. september 2026
Srednja Evropa in njena morebitna vloga znotraj EU je bila ena od osrednjih tem pred dnevi minulega 21.Blejskega foruma (BSF). O tem so se na prvem panelu pogovarjali premieri štirih   držav- Hrvaške, Češke,Madžarske in Slovenije. Na predsedniškem panelu je o srednji Evropi govoril še slovaški predsednik. Če seštejemo prebivalstvo teh držav,ugotovimo, da v njih živi nekako pet odstotkov 5.0 % vseh prebivalcev EU. Seštevek BDP teh držav pa se znotraj seštevka BDP celotne EU giblje približno pri enakih  odstotkih. Nič kaj impresivno. Bi pa bila seštevka prebivalcev srednjeevropskih držav in njihovega BDP manj  neimpresivna, če bi se nedavnega panela udeležila tudi ministrska predsednika Poljske, ki ima skoraj dvakrat toliko prebivalcev kot zgoraj naštete in ima vse večji BDP, ter Avstrije, ki je ena najbolj razvitih držav znotraj evropske integracije. Predvsem Poljska, vendar pa tudi Avstrija sta bili do zdaj skoraj vedno omenjeni oziroma prisotni, ko je šlo in gre za razmišljanja pa tudi konkretne iniciative držav tako imenovane Srednje Evrope.
Postavlja se, skratka, vprašanje, zakaj predstavnikov Poljske in Avstrije ni bilo na panelu BSF. Nista bila povabljena ? Se ga nista hotela udeležiti ?  Kako to ? Bi že sama prisotnost Poljske zasenčila vse ostale predsednike vlad iz petih nekdanjih (tako kot Poljske) socialističnih držav ?
Če posežemo v polpreteklo zgodovino, vidimo, da so Srednjo Evropo kot posebni kulturno-civilizacijski del Evrope v 80. letih preteklega stoletja še posebej proklamirali oporečniški intelektualci  na Madžarskem, Češkoslovaškem in Poljskem. Razmišljali so vizionarsko in dolgoročno. Slutili so, da se bliža padec berlinskega zidu in konec razdelitve Evrope na njen zahodni in vzhodni del. Razmišljali so o tem, kako bi njihove države nekoč postale del evropske integracije in Nata. Zato je bilo zato treba prepričati, da njihove države zgodovinsko in   kulturno-civilizacijsko gledano niso del Vzhoda ter njegove prislovične nestabilnosti in nagnjenja k avtokraciji. Nekateri od omenjenih intelektualcev so po padcu berlinskega zidu v svojih državah postali državniki. Njihova vizija o poti srednjeevropskih držav v evropsko integracijo in Nato se je politično konkretizirala februarja 1991 z ustanovitvijo Višegrajske skupine, se pravi Madžarske, Češkoslovaške in Poljske, dve leti pozneje pa so to skupino sestavljalke Češka, Madžarska, Poljska in Slovaška. Usklajevale so predvsem svojo pogajalsko pot v evroatlantske integracije.  Kot vemo, so bile uspešne. V določenem trenutku je obstajala možnost, da bi članica Višegrajske skupine postala tudi Slovenija. Pa tega ni hotela, ker so tisti, ki so pri nas o tem takrat odločali, menili, da bi članstvo v skupini nekdanjih članic vzhodnega bloka bila slaba popotnica za slovenske ambicije po integraciji v evroatlantske integracije. Vabilo višegrajcev Sloveniji, naj se jim pridruži, pa tako ali tako ni dolgo trajalo, saj so v državah Višegrajske skupine nekateri menili, da bi članstvo Slovenije, dela nekdanje balkanske Jugoslavije, kjer je marsikje takrat divjala vojna, po drugi strani lahko ovirala njihovo pot v EU in Nato . 
Pa se je tozadevno na koncu za vse dobro končalo.
Po včlanitvi držav Višegrajske skupine v evroatlentske integracije so iz nekaterih od njih prišle tudi različne ideje, ki nimajo nič opraviti z vrednotami EU. Na primer ideje o iliberalni demokraciji. 
Iz srednje šole poznamo latinski pregovor Ex oriente Lux. Lahko pomeni marsikaj, tudi to,  da se je vsa modrost rodila na antičnem Vzhodu oziroma, da bo od tam prišlo razsvetljenje. Na panelu premierov srednjeevropskih držav na BSF smo konkretno pričakovali, kako naj bi iluminacija za celotno EU prišlo iz Srednje Evrope oziroma iz njenih na BSF panelu prisotnih  držav.  Pa tudi kakšno naj bi bilo to razsvetljenje. Vendar česa pretresljivo novega nismo slišali. Manifestacije, kot je BSF pač služijo v veliki meri ali predvsem notranjepolitičnim namenom. Za organizatorje in snovalce takšnih manifestacij je to priložnost, da svojemu občinstvu   pokažejo pomembnost države, ki jo zastopajo. O tem, kako naj bi razsvetljenje za celotno EU prišlo prav iz srednjeevropskih držav, se v svetu (razen v državah, zastopanih na panelu) res ni kaj veliko  pisalo. Čudno pa je, da se na domnevno razsvetljenje ni povabilo najvišjih predstavnikov EU oziroma, da se snovalci BSF z nekaterimi najvišjimi predstavniki EU na BSF niso hoteli niti srečati.
Je pa nekdanji predsednik Slovenije Danilo Tuerk v televizijskem intervjuju pozitivno poudaril, da je takšno srečanje premierov štirih srednjeevropskih držav glede na razprave o novem proračunu EU lahko odlična priložnost, da uskladijo svoja pogajalska stališča in zahteve. Uspešnost takšnih usklajevanj je seveda odvisna od tega, koliko prebivalcev in kolikšen delež BDP EU predstavljalo usklajene države. Tega (verjetno iz vljudnosti) ni povedal. 

